text: Fleggaard bliver rigere og rigere
  28 maj 2013 kl. 07.06
  Fleggaard-familiens formue er vokset med 70 pct. det seneste år.
  Især én ting springer i øjnene i den opgørelse over Danmarks rigeste, som Dansk Aktie Analyse har lavet for Morgenavisen Jyllands-Posten: Fleggaard.
  Det er listens absolutte højdespringer.
  Familien springer 17 pladser op.
  Formuen er vokset med 1,54 mia. kr. det seneste år.
  Familiens formue er nu 3,7 milliarder.
  Ifølge Fleggaard Holdings adm. direktør Jens Klavsen skyldes fremgangen især, at direktørernes og mellemledernes frihed til at handle i den familieejede virksomhed væsentligt større end i andre familieejede virksomheder.
  - Fleggaard-familien er opmærksom på, hvad der foregår i virksomheden, men blander sig ikke i den daglige drift. Det gør, at vi har stor hastighed på tingene og kan træffe beslutninger på kort tid. Skulle der omvendt være truffet en forkert beslutning, kan vi også lave den om hurtigt igen, siger Jens Klavsen til Jyllands-Posten.
  Nummer et på listen er Kirk Kristiansen fra Lego med en formue på 122,9 mia.
  Familien Clausen fra Danfoss ligger nummer fem på listen med en formue på 23,1.
  Fleggaard er rykket op fra nummer 43 til nummer 26 på listen - som nævnt med en formue på 3,7 milliarder kr.
  